b'\n_START_ARTICLE_\nHans Adolf av Slesvig-Holsten-S\xc3\xb8nderborg-Nordborg\n_START_SECTION_\nBiografi\n_START_PARAGRAPH_\nHans Adolf ble f\xc3\xb8dt som syvende barn og femte s\xc3\xb8nn av hertug Hans den yngre i hans f\xc3\xb8rste ekteskap med Elisabeth av Braunschweig-Grubenhagen. _NEWLINE_Han ble oppdratt hos sin morbror hertug Philipp II av Braunschweig-Grubenhagen (1533\xe2\x80\x931596) p\xc3\xa5 Katlenburg og Hertzberg. Etter at denne d\xc3\xb8de i 1596 dro han sammen med sin s\xc3\xb8ster Marie \xe2\x80\x93 som ogs\xc3\xa5 hadde oppholdt seg hos onkelen \xe2\x80\x93 tilbake til S\xc3\xb8nderborg v\xc3\xa5ren samme \xc3\xa5r. Samme \xc3\xa5r reiste han med foreldrene til K\xc3\xb8benhavn for \xc3\xa5 delta i kroningen av Christian IV av Danmark og Norge._NEWLINE_I 1597 la han sammen med juristen Bernhard Tegge ut p\xc3\xa5 en studiereise gjennom Tyskland, Italia, Sicilia og Malta. I 1599 reiste han ut igjen, denne gang sammen med den adelige Henrik Lange til Holland, England og Frankrike. I 1600 vendte han tilbake til Nederlandene hvor han kjempet under Morits av Oranien. Samme \xc3\xa5r reiste han over Norge og Sverige til Livland, hvor han deltok i den Den polsk-svenske krigen. I 1601 ble han forfremmet til oberst, og da kong Carl IX  trakk seg tilbake til Sverige, ble Hans Adolf ogs\xc3\xa5 i en kort periode guvern\xc3\xb8r over hele Svensk Livland.\n_START_SECTION_\nForlovelse\n_START_PARAGRAPH_\nI 1603 reiste han over Pommern til Wien og Esztergom for i \xc3\xb8sterriksk tjeneste \xc3\xa5 kjempe mot tyrkerne, men vendte tilbake til Pommern for \xc3\xa5 gifte seg med Hedvig Maria (1579\xe2\x80\x931606) \xe2\x80\x93 en datter av hertug Ernst Ludwig av Pommern-Wolgast (1545\xe2\x80\x931592). Den 15. mars 1604 ga hun sitt ja, men Hans Adolfs far ga f\xc3\xb8rst sitt tilsagn i 1605 med henblikk p\xc3\xa5 giftem\xc3\xa5l \xc3\xa5ret etter. Den 16. april 1606 d\xc3\xb8de Hedvig Maria f\xc3\xb8r bryllupet var st\xc3\xa5tt. _NEWLINE_I 1609 tr\xc3\xa5dte han igjen i svensk krigstjeneste i ca. et \xc3\xa5r. I de f\xc3\xb8lgende \xc3\xa5r flakket han rundt mellom forskjellige slektningers hoff, inntil han ved farens d\xc3\xb8d i 1622 tiltr\xc3\xa5dte sin arv: Nordborg med Als N\xc3\xb8rre Herred og Balleg\xc3\xa5rd i Sundeved. Han ble dermed den f\xc3\xb8rste hertug av denne linje._NEWLINE_Hans Adolf d\xc3\xb8de den 21. februar 1624 i Nordborg, og ble bisatt den 5. mai 1624 i gravkapellet p\xc3\xa5 S\xc3\xb8nderborg slott. Han ble etterfulgt av broren Frederik.'